Landsbyen Asaa løber med titlen som Årets Landsby 2022. Prisen uddeles hvert år af Landdistrikternes Fællesråd, Landsforeningen Landsbyerne i Danmark og Forenet Kredit, foreningen bag Nykredit og Totalkredit. Man tager hånd om hinanden "Asaa er en landsby, hvor man tager hånd om hinanden". Det var netop det, dommerkomitéen for Årets Landsby ledte efter i år. I et utroligt skarpt finalefelt bestående af Holtug, Asaa og Voerså, præsenterede landsbyerne tre meget forskellige bud på at tage hånd om hinanden. I sidste ende var det Asaa, der var dommernes klare favorit. Tæt opløb i finalen Frivillige på friplejehjemmet og eftermiddagstilbuddet Fristedet for børn er blot noget af det, som de godt 1.000 borgere i Asaa har kastet sig over, og som de på dommerkomitéens besøg fik mulighed for at præsentere. Engang var landsbyen tættere på afvikling end udvikling, men med fælles indsats stråler den som aldrig før, mener man såvel i Asaa som i dommerkomiteen. Hele landet kan lære af Asaa Ifølge formanden for dommerkomitéen i Årets Landsby, Helene Simoni Thorup, har Asaas indsatser et potentiale for også at skabe en forskel på et nationalt plan. -  Landsbyen har nytænkt foreningsaktiviteter og fællesskabets rolle i indsatser for unge såvel som ældre og sågar løftet dem til et helt nyt niveau. Som samfund kan vi indhente utroligt meget læring i Asaa-modellen og derfor fortjener Asaa titlen som Årets Landsby 2022, siger Helene Simoni Thorup. Foruden den fornemme titel, så vinder Asaa også en checken på 50.000 kroner. Den overrækkes til Asaa til kåringsfesten 1. oktober.

Referat:
Asaa er kåret som Årets Landsby. Dermed strøg landsbyen i Brønderslev Kommune direkte ind foran de to øvrige finalister, nemlig Voerså i Frederikshavn Kommune og Holtug i Stevns Kommune.